Επίθεση Άγκυρας για τoυς 8: Η ελληνική δικαιοσύνη πήρε το μέρος των εχθρών της Τουρκίας

Σφοδρή επίθεση κατά της Ελλάδας με αφορμή την απόφαση του ΣτΕ να χορηγήσει άσυλο σε έναν από τους οκτώ Τούρκους αξιωματικούς που διέφυγαν στη χώρα μας μετά το αποτυχημένο πραξικόπημα τον Ιούλιο του 2016, εξαπέλυσε ο εκπρόσωπος Τύπου του κυβερνώντος κόμματος (AKP) Ομέρ Τσελίκ.

Ο Ομέρ Τσελίκ με διαδοχικά tweets του αναφέρει ότι η χορήγηση ασύλου σ’ αυτούς που κατέφυγαν στην Ελλάδα μετά την αποτυχημένη απόπειρα πραξικοπήματος στις 15 Ιουλίου είναι “ένα άλλο σκανδαλώδες διάταγμα της ελληνικής δικαιοσύνης για την προστασία τρομοκρατών πτερύγου πραξικοπήματος”.

Όπως αναφέρει ο κ. Τσελίκ, παρόλο που η Ελλάδα έχει υποφέρει στο παρελθόν από πραξικοπήματα, γίνεται φανερό ότι η ελληνική δικαιοσύνη διέπεται από άλλου είδους κίνητρα, τα οποία την αναγκάζουν να παρεκτρέπεται της νομιμότητας, προστατεύοντας πραξικοπηματίες.

“Οι πραξικοπηματίες είναι οι πιο επικίνδυνοι εχθροί του έθνους και του κράτους μας. Το ελληνικό δικαστικό σώμα παραμένει με τους εχθρούς της Τουρκίας με αυτό το διάταγμα”, προσθέτει σε ένα ακόμη tweet του.

«Είναι ξεκάθαρο ότι η ελληνική δικαιοσύνη πήρε το μέρος των εχθρών της Τουρκίας με αυτή την απόφαση. Αυτό είναι πολύ πιο σοβαρό και ντροπιαστικό από το να υποστηρίζεις τρομοκράτες», τονίζει.

«H μάχη κατά των συνωμοτών θα πρέπει επίσης να βασίζεται σε αρχές αντίστοιχες με αυτές της μάχης κατά της τρομοκρατίας», λέει και σχολιάζει ότι «δικαστικές αποφάσεις που προστατεύουν τους συνωμότες του πραξικοπήματος ισοδυναμούν με την υποστήριξη της απόπειρας πραξικοπήματος».

Ο κ. Τσελίκ καταλήγει ότι η Τουρκία θα συνεχίσει με αποφασιστικότητα να «μάχεται εναντίον των συνωμοτών του πραξικοπήματος, όπως κάνουμε με την τρομοκρατία».