Ομέρ Τσελίκ: Η Ελλάδα θέλει να πάρει στρατιωτικά μυστικά από τους οκτώ Τούρκους αξιωματικούς

Τη δήλωση ότι η Ελλάδα θέλει να πάρει στρατιωτικά μυστικά από τους οκτώ Τούρκους πραξικοπηματίες και η απόφαση για χορήγηση ασύλου δεν έχει σχέση με το κράτος δικαίου, έκανε σήμερα σε συνέντευξή του σε εκπομπή του Bloomberg, ο υπουργός ευρωπαϊκών υποθέσεων της Τουρκίας, Ομέρ Τσελίκ.

Συγκεκριμένα, υποστήριξε πως η προστασία των οκτώ Τούρκων αξιωματικών που διέφυγαν στην Ελλάδα μετά το πραξικόπημα της 15ης Ιουλίου, θα επηρεάσει ριζικά τις ελληνοτουρκικές σχέσεις, ενώ κατηγόρησε την Ελλάδα πως μετατράπηκε σε μια χώρα που προστατεύει πραξικοπηματίες.

“Αυτά τα άτομα, που προστατεύουν, τράβηξαν σκανδάλη εναντίον στρατού του ΝΑΤΟ. Η 15η Ιουλίου δεν είναι ένα οποιοδήποτε γεγονός για εμάς. Είναι ένα γεγονός που θα επηρεάσει ριζικά τις σχέσεις μας με την Ελλάδα”, δήλωσε χαρακτηριστικά ο Ομέρ Τσελίκ.

Στη συνέχεια, πρόσθεσε πως “είναι καθαρό ότι έχει πάρει άλλη διάσταση. Σκέφτονται ότι από αυτά τα άτομα μπορούν να πάρουν στρατιωτικά μυστικά. Ο καθένας από αυτούς είναι πρόσφορο εργαλείο που δεν έχει θρησκευτικό προσανατολισμό ούτε και συναίσθηση της έννοιας πατρίδας. Η προστασία τρομοκρατών που έχουν βάλει στρατιωτική στολή θα επηρεάσει τα πάντα στις ελληνοτουρκικές σχέσεις”.